b'\n_START_ARTICLE_\nTietokonemuseo\n_START_PARAGRAPH_\nTietokonemuseo on tietokoneiden ja ohjelmistojen historian s\xc3\xa4ilytt\xc3\xa4miseksi tarkoitettu museo eli pysyv\xc3\xa4, taloudellista hy\xc3\xb6ty\xc3\xa4 tavoittelematon, yhteiskuntaa ja sen kehityst\xc3\xa4 palveleva laitos. Jotkin tietokonemuseot sijaitsevat osana laajempaa kokonaisuutta, kuten lontoolaisessaScience Museumissa tai m\xc3\xbcnchenil\xc3\xa4isess\xc3\xa4 Deutsches Museumissa. Kaliforniassa sijaitseva Computer History Museum, Paderbornissa sijaitseva Heinz Nixdorf MuseumsForum ja Bletchley Parkissa sijaitseva The National Museum of Computing taas ovat pelk\xc3\xa4st\xc3\xa4\xc3\xa4n tietokoneille omistettuja museoita. Jotkin museot ovat erikoistuneet tietokoneiden varhaishistoriaan, joka alkoi ensimm\xc3\xa4isten henkil\xc3\xb6kohtaisten tietokoneiden kehittymisen my\xc3\xb6t\xc3\xa4. Toiset museot keskittyv\xc3\xa4t enemm\xc3\xa4n tutkimukseen ja historian s\xc3\xa4ilytt\xc3\xa4miseen, toiset opetukseen ja viihteeseen. _NEWLINE_Termi\xc3\xa4 "museo" k\xc3\xa4ytet\xc3\xa4\xc3\xa4n my\xc3\xb6s verkossa olevien kokoelmien yhteydess\xc3\xa4. Verkossa toimivien museoiden laatu ja toimintapa vaihtelevat laajalti. Jotkin verkkomuseot esittelev\xc3\xa4t tietokoneiden kuvia, ja toiset taas ker\xc3\xa4\xc3\xa4v\xc3\xa4t kokoelmaa ja pyrkiv\xc3\xa4t s\xc3\xa4ilytt\xc3\xa4m\xc3\xa4\xc3\xa4n tietokoneiden historiaa. Verkkomuseot poikkeavat perinteisist\xc3\xa4 museoista l\xc3\xa4hinn\xc3\xa4 siin\xc3\xa4, ett\xc3\xa4 verkkomuseoiden kokoelmiin ei voi tutustua fyysisesti.'